[pic] | EUROOPAN YHTEISÖJEN KOMISSIO |

Bryssel 14.3.2008

KOM(2008) 152 lopullinen

Ehdotus:

EUROOPAN PARLAMENTIN JA NEUVOSTON PÄÄTÖS

talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen mukauttamiseksi komission 17 päivänä toukokuuta 2006 tehdyn toimielinten välisen sopimuksen 48 kohdan mukaisesti Euroopan parlamentille ja neuvostolle esittämä

PERUSTELUT

Toukokuun 17. päivänä 2006 tehdyn toimielinten välisen sopimuksen 18 ja 48 kohdassa määrätään, että komissio tekee budjettivallan käyttäjille tarpeellisiksi katsomansa ehdotukset rahoituskehyksen mukauttamisesta täytäntöönpanoedellytyksiin.

Tällainen mukauttaminen koskee seuraavia tapauksia:

- maksumäärärahojen kokonaismäärän mukauttaminen, jolla varmistetaan hallittu kehitys suhteessa maksusitoumusmäärärahoihin kulloisetkin tarpeet huomioon ottaen (18 kohta);

- jos rakennerahastoista, koheesiorahastosta, maaseuturahastosta tai Euroopan kalatalousrahastosta annetaan uudet säännöt ja hyväksytään uudet ohjelmat 1 päivän tammikuuta 2007 jälkeen, budjettivallan käyttäjät ovat sitoutuneet antamaan luvan siirtää varainhoitovuonna 2007 käyttämättä jääneitä määrärahoja seuraaville vuosille vastaavien menojen enimmäismääriä kasvattamalla (48 kohta).

Komissio on tarkastellut täytäntöönpanon edistymistä varainhoitovuonna 2007 näistä kahdesta näkökulmasta ja päättänyt tehdä budjettivallan käyttäjälle seuraavassa esitetyn, 48 kohdan mukaisen ehdotuksen rahoituskehyksen mukauttamisesta. Tässä ehdotettuja täytäntöönpanoedellytyksiin perustuvia mukautuksia sovelletaan käypinä hintoina ilmaistuihin menojen enimmäismääriin.

Toimielinten välisen sopimuksen 16 kohdassa määrätään lisäksi, että komissio tekee joka vuosi ennen varainhoitovuoden n + 1 talousarviomenettelyä teknisen mukautuksen rahoituskehykseen Euroopan unionin bruttokansantulon (BKTL) ja hintojen muutosten mukaisesti ja antaa tulokset tiedoksi budjettivallan käyttäjille. Hintojen osalta voidaan todeta, että käypinä hintoina ilmaistut menojen enimmäismäärät lasketaan käyttämällä toimielinten välisen sopimuksen 16 kohdan mukaista kiinteää 2 prosentin deflaattoria. BKTL:n muutoksen osalta tämä ehdotus perustuu uusimpiin talousennusteisiin.

1. RAKENNERAHASTOJEN, KOHEESIORAHASTON, MAASEUTURAHASTON JA EUROOPAN KALATALOUSRAHASTON MUKAUTTAMINEN TÄYTÄNTÖÖNPANOEDELLYTYKSIIN (48 KOHTA)

Toimielinten välisen sopimuksen 48 kohdassa määrätään, että jos rakennerahastoista, koheesiorahastosta, maaseuturahastosta tai Euroopan kalatalousrahastosta annetaan uudet säännöt ja hyväksytään uudet ohjelmat 1 päivän tammikuuta 2007 jälkeen, budjettivallan käyttäjät sitoutuvat antamaan komission ehdotuksesta luvan siirtää varainhoitovuonna 2007 käyttämättä jääneitä määrärahoja seuraaville vuosille vastaavien menojen enimmäismääriä kasvattamalla.

1.1. Toimielinten välisen sopimuksen 48 kohdan soveltamisala

Toimielinten välisen sopimuksen mukaan siirtomahdollisuus koskee ainoastaan rahoituskehyksen ensimmäisenä toteutusvuonna käyttämättä jääneitä määrärahoja.

Siirron kohteena voivat olla määrärahat, jotka liittyvät rakennerahastoista (Euroopan aluekehitysrahastosta ja Euroopan sosiaalirahastosta), koheesiorahastosta, Euroopan maaseudun kehittämisen maatalousrahastosta tai Euroopan kalatalousrahastosta rahoitettaviin ohjelmiin. Siirron kohteena voivat lisäksi olla rahoitusosuudet, jotka myönnetään Euroopan aluekehitysrahastosta eurooppalaisen naapuruuden ja kumppanuuden välineen (ENPI) piiriin kuuluville rajat ylittäville tai merialueita koskeville ohjelmille tai liittymistä valmistelevan tukivälineen (IPA) piiriin kuuluville rajat ylittäville ohjelmille. Jälkimmäiset ohjelmat kuuluvat edelleen rakennerahastojen piirin, ja jäsenvaltiot voivat kohdentaa niihin liittyvät määrät uudelleen, jos ohjelmien toimittaminen viivästyy[1].

1.2. Ehdotus maksusitoumusmäärärahojen siirtämiseksi varainhoitovuodelta 2007 myöhemmille varainhoitovuosille (taulukko 1)

Maksusitoumusmäärärahoja raukesi vuonna 2007 yhteensä 2 034 miljoonaa euroa. Tämä summa vastaa sellaisia määrärahoja, jotka jäivät käyttämättä vuonna 2007 ja joita ei siirretty vuodelle 2008. Se muodostuu 45:n sellaisen toimintaohjelman määrärahoista, joita ei pystytty hyväksymään vuonna 2007 lähinnä siksi, että ohjelmien toimittaminen komissioon viivästyi. Seuraavassa taulukossa on esitetty, miten viivästyneiden ohjelmien määrärahat jakautuvat rahastoittain.

[pic]

Rahoitussuunnitelman toteuttamiseen liittyi kauden 2007–2013 ensimmäisen vuoden aikana huomattavasti vähemmän viivästyksiä kuin kauden 2000–2006 vastaavana ajankohtana. Myöhemmille vuosille uudelleen kohdennettavien määrärahojen osuus on supistunut 20 prosentista 3 prosenttiin, kuten seuraavasta taulukosta käy ilmi.

[pic][pic] [pic]

Uudelleen kohdennettavista määrärahoista 72 prosenttia on peräisin viivästyneistä maaseudun kehittämisohjelmista. Maaseudun kehittämisohjelmien hyväksyminen oli koheesiorahasto-ohjelmien hyväksymistä työläämpää monesta syystä. Maaseudun kehittämisohjelmissa suunnittelu ulotetaan maaseudun kehittämistoimenpiteiden tasolle asti, joten ohjelmien hyväksymistä varten tarvitaan melko yksityiskohtaisia tietoja mm. ympäristönäkökohdista. Jokaiselle ohjelmalle on lisäksi saatava maaseudun kehittämiskomitean hyväksyntä ennen komission hyväksyntää. Tilannetta vaikeutti vuonna 2007 myös se, että suuri osa ohjelmista toimitettiin komissioon vasta vuoden 2007 jälkipuoliskolla. Tähän on saattanut olla osasyynä se, että vapaaehtoisesta mukauttamisesta käytyjen neuvottelujen tuloksista ei vielä vuoden 2007 alkupuoliskolla ollut varmuutta. Myös muut tekijät (kuten kansallisten hallintorakenteiden asettamat rajoitukset ja ohjelmasuunnittelukokemuksen puute) ovat osaltaan saattaneet vaikuttaa siihen, että ohjelmaehdotukset toimitettiin myöhäisessä vaiheessa ja/tai että komission pyytämät lisäselvitykset viivästyivät.

EAKR:n ohjelmiin liittyvät viivästykset johtuivat pääasiassa siitä, että ohjelmat toimitettiin komissioon myöhässä. Osa ohjelmista oli lisäksi sellaisia, että niiden sisällöstä oli vielä neuvoteltava, jotta ne saataisiin paremmin vastaamaan yhteisön tavoitteita. Neljää viivästynyttä IPA-ohjelmaa koskevat neuvottelut ovat edenneet hitaasti, koska useiden maiden (joista osa on EU:n ulkopuolisia maita) välillä käytävät neuvottelut ovat väistämättä työläitä. Vastaavanlaisia vaikeuksia on liittynyt myös ENPI-ohjelmiin, joista vain Itämeri-ohjelma toimitettiin ja hyväksyttiin vuonna 2007.

Myös monet EKTR:n ohjelmista toimitettiin melko myöhäisessä vaiheessa (mm. joulukuussa 2007), joten niitä ei enää ehditty hyväksymään vuonna 2007.

Liitteessä oleva taulukko 1 a sisältää tiedot kaikista vuonna 2007 käyttämättä jääneistä määrärahoista tavoitteittain ja rahastoittain. Käyttämättä jääneiden määrärahojen määrä oli vuonna 2007 yhteensä 3 525 miljoonaa euroa. Tästä summasta 1 491 miljoonaa euroa siirrettiin vuodelle 2008, koska sitoumusten edellyttämät alustavat vaiheet oli saatu päätökseen vuoden 2007 loppuun mennessä. Jäljelle jäi näin 2 034 miljoonan euron summa, joka ehdotetaan tässä kohdennettavaksi rahoituskauden myöhemmille vuosille toimielinten sopimuksen 48 kohdan mukaisesti.

Seuraavassa taulukossa on esitetty otsakkeissa 1 b ja 2 uudelleen kohdennettavien määrien jakautuminen rahoituskaudelle[2].

[pic]

Vuosijakauma on hieman etupainotteinen, mutta uudelleen kohdennettavat määrät ovat vuotuisiin kokonaismääriin suhteutettuina vähäisiä.

Taulukossa 1 b annetaan lisäksi rahastoittain ja tavoitteittain eritellyt tiedot uudelleen kohdennettavan määrän jakautumisesta rahoituskaudelle.

1.3. Ehdotettujen siirtojen vaikutus vastaaviin maksumäärärahoihin

Otsakkeen 1 b määrärahojen uudelleen kohdentamisella ei ole merkittävää vaikutusta kyseisen kauden maksusuunnitelmaan. Maaseudun kehittämisohjelmien (otsake 2) tapauksessa maksujen oletetaan lisääntyvän siirtojen seurauksena vuonna 2008 yhteensä 1 014 miljoonalla eurolla. Lisäys vastaa alun perin vuodeksi 2007 varattua määrää. Vuosina 2009–2013 vaikutus on erittäin vähäinen.

Koska vuoden 2008 talousarvio jättää riittävän liikkumavaran suhteessa rahoituskehyksessä asetettuun enimmäismäärään, komissio katsoo, ettei vuodeksi 2008 vahvistettuja maksumäärärahojen enimmäismääriä ole tarpeen muuttaa toimielinten välisen sopimuksen 48 kohdan nojalla ehdotetun uudelleen kohdentamisen seurauksena.

2. MAKSUMÄÄRÄRAHOJEN JA MAKSUSITOUMUSMÄÄRÄRAHOJEN KESKINÄISEN SUHTEEN HALLITUN KEHITYKSEN VARMISTAMINEN (18 KOHTA)

Rahoituskehyksen yhtenä tehtävänä on varmistaa, että maksusitoumusten ja maksumääräysten keskinäinen suhde kehittyy hallitusti. Tämä suhde on vahvistettu rahoituskehyksen soveltamisjaksoksi, ja se perustuu joukkoon oletuksia, jotka annettiin tiedoksi budjettivallan käyttäjille toukokuussa 2005. Maksumäärärahojen vuotuinen enimmäismäärä vuosien 2007–2013 rahoituskehyksessä perustuu näihin oletuksiin. Komissio tarkistaa näitä oletuksia toimielinten välisen sopimuksen 19 kohdassa asetettujen edellytysten mukaisesti vuonna 2010.

Toimielinten välisen sopimuksen 18 kohdassa komissio velvoitetaan tarkistamaan rahoituskehyksen laadinta-ajankohtana vahvistettua maksumäärärahojen kokonaismäärää vuoden 2007 talousarvion toteutuman ja vuoden 2008 talousarvion perusteella sekä mukauttamaan kyseistä määrää tarvittavalla tavalla.

Maksumäärärahojen vuosijakauman mukaan maksut kasvavat voimakkaasti vuonna 2008, minkä jälkeen ne vähenevät jyrkästi vuonna 2009. Koska rakennerahastojen ohjelmakauden 2000–2006 päätösvaihe on osittain päällekkäinen ohjelmakauden 2007–2013 käynnistysvaiheen kanssa, maksuja oletettiin suoritettavan vuonna 2008 keskimääräistä enemmän ja kasvuhuipun odotettiin näin ajoittuvan vuodelle 2008. Maksujen oletettiin vähenevän huomattavasti vuonna 2009 kauden 2000–2006 ohjelmiin liittyvien maksujen asteittaisen vähenemisen seurauksena. Tämän odotettiin enemmän kuin kompensoivan ohjelmakauteen 2007–2013 liittyvien maksujen asteittaisen lisääntymisen vaikutuksen.

Maksumäärärahatarvetta koskevan tämänhetkisen arvion perusteella ei ole tarpeen mukauttaa vuodeksi 2009 vahvistettua maksumäärärahojen enimmäismäärää. Aluepolitiikasta vastaavien yksikköjen tekemän, rakennetoimia koskevan tuoreimman arvion mukaan maksumäärärahatarve vastaa täysin nykyisiä enimmäismääriä. Komissio ei tämän vuoksi pidä tällä hetkellä tarpeellisena antaa ehdotusta vuodeksi 2009 vahvistettujen maksumäärärahojen enimmäismäärän mukauttamisesta. Se seuraa kuitenkin edelleen tarkkaan tilanteen kehittymistä.

Komissio tarkistaa vuoden 2009 alustavassa talousarvioesityksessään maksumäärärahoista esittämiään arvioita todellisten tarpeiden pohjalta rakennetoimien ja kaikkien muiden otsakkeiden osalta siten, että se varmistaa samalla, että budjettikuria koskevia periaatteita noudatetaan ja että ennakoimattomien tapahtumien varalta jätetään riittävästi liikkumavaraa.

Taulukko 1: Rakennerahastomäärärahojen toteuttaminen vuonna 2007 – Käyttämättä jääneiden määrärahojen siirrot

[pic]

[pic]

3. RAHOITUSKEHYKSEEN TEHTÄVÄ VUOTTA 2009 KOSKEVA TEKNINEN MUKAUTUS, JOKA PERUSTUU BKTL:N MUUTOKSEEN (16 KOHTA)

Taulukossa 2 on esitetty 27 jäsenvaltion EU:n (EU-27) rahoituskehys, jota on mukautettu täytäntöönpanoedellytyksiin ja johon on tehty vuotta 2009 koskeva mukautus (määrät on ilmoitettu sekä käypinä hintoina että prosentteina suhteessa BKTL:oon, joka perustuu uusimpiin talousennusteisiin).

3.1. Yhteenlaskettu BKTL

Tuoreimpien saatavilla olevien ennusteiden mukaan EU-27:n vuoden 2009 BKTL on 13 129 miljardia euroa käypinä hintoina (vuonna 2008 vastaava luku oli 12 547 miljardia euroa ja vuonna 2007 se oli 11 975 miljardia euroa).

Vuoden 2010 jälkeiseltä kaudelta (2010–2013) EU-27:n BKTL on laskettu keskimääräistä reaalista vuosikasvua koskevien komission omien ennusteiden perusteella. Kyseiset ennusteet ovat suuntaa antavia, ja niitä tarkistetaan vuosittain tuoreimpien saatavilla olevien talousennusteiden pohjalta.

3.2. Rahoituskehykseen tehtävän vuotta 2009 koskevan teknisen mukautuksen tärkeimmät tulokset

Vuoden 2009 maksusitoumusmäärärahojen yhteenlaskettu enimmäismäärä, jota on mukautettu täytäntöönpanoedellytyksiin, on (136 211 miljoonaa euroa) 1,04 prosenttia suhteessa BKTL:oon.

Näitä maksusitoumusmäärärahoja vastaavien maksumäärärahojen yhteenlaskettu enimmäismäärä on (123 858 miljoonaa euroa) 0,94 prosenttia suhteessa BKTL:oon. Omien varojen 1,24 prosentin enimmäismäärään nähden jää tuoreimpien talousennusteiden perusteella näin 38 941 miljoonan euron liikkumavara (0,30 prosenttia suhteessa EU-27:n BKTL:oon).

3.3. Muut tekniseen mukautukseen liittyvät näkökohdat

Otsake 5 (Hallintomenot)

Rahoituskehyksen alaviitteessä todetaan, että otsakkeen 5 enimmäismäärään sisältyvistä eläkemenoista vähennetään henkilöstön suorittamat eläkemaksut siten, että vähennykset ovat vuosina 2007–2013 enintään 500 miljoonaa euroa (vuoden 2004 kiinteinä hintoina). Tätä määräystä on tulkittava niin, että otsakkeen enimmäismäärää sovellettaessa se rajoittaa eläkemenoista tehtäviä vähennyksiä kahdella tavalla:

- vähennykset eivät saa minään vuonna ylittää talousarvioon tuloina otettavia eläkemaksuja

- vähennysten yhteenlaskettu kokonaismäärä vuosina 2007–2013 saa olla enintään 500 miljoonaa euroa vuoden 2004 kiinteinä hintoina.

Koska hallintomenot ovat toistuvia menoja, vuotuinen enimmäismäärä pidetään aina mahdollisimman pienenä, jotta liikkumavaraa ei tarvittaisi heti kauden alussa, jolloin se ei olisi myöhemmin kokonaisuudessaan käytettävissä. Vuonna 2009 tehtävät vähennykset ovat 78,0 miljoonaa euroa käypinä hintoina.

Vuosien 2007–2013 rahoituskehyksen ulkopuoliset menoerät

On joitakin rahoitusjärjestelyjä, jotka eivät sisälly vuosien 2007–2013 rahoituskehyksessä vahvistettuihin menojen enimmäismääriin. Kyseisillä järjestelyillä pyritään varmistamaan, että poikkeuksellisiin ja odottamattomiin tapahtumiin voidaan reagoida nopeasti ja että sovituista menojen enimmäismääristä voidaan jonkin verran joustaa tietyin edellytyksin:

- Hätäapuvarauksesta voidaan ottaa vuosittain käyttöön enintään 221,0 miljoonaa euroa vuoden 2004 kiinteinä hintoina eli 244,0 miljoonaa euroa vuonna 2009 käypinä hintoina.

- EU:n solidaarisuusrahaston vuotuinen enimmäismäärä käypinä hintoina on miljardi euroa.

- Joustovälineen vuotuinen enimmäismäärä käypinä hintoina on 200 miljoonaa euroa. Tähän lisätään vuosina 2007 ja 2008 käyttämättä jääneet määrät, jotka voidaan siirtää vuodelle 2009.

Lisäksi Euroopan globalisaatiorahastosta on mahdollista ottaa vuosittain käyttöön enintään 500 miljoonaa euroa käypinä hintoina. Tämä summa rahoitetaan edellisen vuoden maksusitoumusmäärärahojen yhteenlaskettuun enimmäismäärään nähden jääneestä liikkumavarasta ja/tai kahden edellisen vuoden peruutettujen sitoumusten vuoksi vapautuneista määrärahoista (lukuun ottamatta otsakkeeseen 1 b liittyviä peruutettuja sitoumuksia). Edellytykset tämän 500 miljoonan euron varauksen ottamiselle talousarvioon täyttyvät vuoden 2009 osalta.

Talousarvioon sisältymätön toiminta ja omat varat

Toimielinten välisen sopimuksen 11 kohdan neljännessä alakohdassa määrätään, että muuta kuin yleiseen talousarvioon sisältyvää toimintaa koskevat tiedot sekä yhteisön omien varojen eri ryhmien ennakoitu kehitys esitetään ohjeellisina erillisissä taulukoissa ja saatetaan vuosittain ajan tasalle rahoituskehyksen teknisen mukautuksen yhteydessä.

Nämä uusimpien käytettävissä olevien arvioiden perusteella ajantasaistetut tiedot esitetään taulukossa 3. Ne koskevat Euroopan kehitysrahastoa (EKR) ja omien varojen koostumusta.

TAULUKKO 2: RAHOITUSKEHYS 2007–2013 käypinä hintoina

[pic]

TAULUKKO 3: ALUSTAVA ARVIO YLEISEN TALOUSARVION ULKOPUOLISISTA MENOISTA SEKÄ OMIEN VAROJEN RYHMIEN ENNUSTETTU KEHITYS

[pic]

Ehdotus:

EUROOPAN PARLAMENTIN JA NEUVOSTON PÄÄTÖS

talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen mukauttamiseksi

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[3] ja erityisesti sen 48 kohdan,

ottavat huomioon komission ehdotuksen[4],

sekä katsovat seuraavaa:

(1) Rakennerahastoja, koheesiorahastoa, maaseuturahastoa ja Euroopan kalatalousrahastoa varten osoitetuista määrärahoista 2 034 miljoonan euron osuutta käypinä hintoina ei voitu eräiden otsakkeisiin 1 b ja 2 sisältyvien toimintaohjelmien hyväksymiseen liittyvien viivästysten vuoksi sitoa vuonna 2007 eikä siirtää vuodelle 2008. Toimielinten välisen sopimuksen 48 kohdan mukaisesti tämä osuus on siirrettävä myöhemmille varainhoitovuosille maksusitoumusmäärärahojen enimmäismääriä vastaavasti korottaen.

(2) Talousarviota koskevasta kurinalaisuudesta ja moitteettomasta varainhoidosta tehdyn toimielinten välisen sopimuksen liitettä I olisi sen vuoksi muutettava vastaavasti[5],

OVAT PÄÄTTÄNEET SEURAAVAA:

Ainoa artikla

Talousarviota koskevasta kurinalaisuudesta ja moitteettomasta varainhoidosta tehdyn toimielinten välisen sopimuksen liite I korvataan tämän päätöksen liitteellä.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

RAHOITUSKEHYS 2007–2013

[pic]

[1] Heinäkuun 11. päivänä 2006 annetun neuvoston asetuksen (EY) N:o 1083/2006 21 artiklan 5 kohdan mukaisesti.

[2] Määrät on tässä taulukossa ilmoitettu euroina, koska otsakkeen 1 b, maaseudun kehittämisen ja Euroopan kalatalousrahaston rahoitussuunnittelu perustuu euroina ilmaistuihin määriin. Rahoituskehykseen sisältyvien vuotuisten enimmäismäärien mukauttamisessa määrät kuitenkin pyöristetään ja ilmoitetaan miljoonina euroina.

[3] EUVL C 139, 14.6.2006, s. 1, sopimus sellaisena kuin se on muutettuna 18 päivänä joulukuuta 2007 tehdyllä Euroopan parlamentin ja neuvoston päätöksellä 2008/29/EY talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn toimielinten sopimuksen muuttamisesta monivuotisen rahoituskehyksen osalta, EUVL L 6, 10.1.2008, s. 7.

[4] EUVL KOM xxx, xx.xx.2008.

[5] Käypinä hintoina ilmoitetut määrät muunnetaan tämän vuoksi vuoden 2004 hinnoiksi.